廬陵行
作者：王庭珪
朝代：宋

paragraphs: 廬陵地控虔與洪，孤城斗絕吳楚東。
連年賊兵塞官路，烽火照夜旌旗紅。
治中來時正逢此，自請按行山谷中。
禾州吉水方震動，縛取兩渠來釁鐘。
兇徒披靡拜麾下，願持田器爲良農。
凱歌歸陳破賊狀，捷書飛入甘泉宮。
甘泉侍臣知姓氏，天子往往聞其風。
謂當到闕問邊事，邊上如今塵不起。
但把長牋造鳯棲，莫說渡河挑馬棰。
此公淹久佐一州，安用州民遮道留。
州中老人錯料事，此公行立螭坳頭。